**אלון נתן שוסטר** (נולד ב-2 במרץ 1957, כ"ט באדר א' ה'תשי"ז) הוא פוליטיקאי ישראלי, חבר הכנסת מטעם סיעת המחנה הממלכתי. כיהן גם כשר החקלאות, סגן שר הביטחון וכראש המועצה האזורית שער הנגב בשנים 2002–2018.

אלון שוסטר, 2012

ביוגרפיה
--------

אלון שוסטר נולד בשנת 1957 בקיבוץ מפלסים שבנגב הצפוני, בן ליעל, ילידת ארגנטינה, וליהודה, יליד גרמניה. הוא חבר קיבוץ מפלסים, ובשנות ה-90 היה מזכיר הקיבוץ.

למד בבית חינוך שער הנגב. בשנת 1975 התנדב לשנת שירות בשדרות. בשנה שלאחר מכן התגייס לצה"ל במסגרת גרעין הנח"ל, והתנדב לצנחנים לגדוד הנח"ל המוצנח. בצנחנים עבר מסלול הכשרה כלוחם, ולאחר מכן יצא לקורס מ"כים חי"ר וקורס קציני חי"ר. עם סיום הקורס חזר לתפקידי פיקוד בגדוד 50 ושימש כמ"מ, סמ"פ ומ"פ. בשירות המילואים שימש כמפקד פלוגה ביחידת שלדג. שוסטר הוא סגן-אלוף במילואים ונכה צה"ל, לאחר שנפצע בעינו ואיבד את כושר ראייתו בה בשנת 1981 במהלך הכנות למבצע בלבנון. ב-2002 זכה באות הרמטכ"ל על הצטיינות במילואים.

עבד בבית חינוך שער הנגב כרכז חברתי, מחנך כיתות י"א וי"ב וסגן מנהל בית הספר. הוא בעל תואר ראשון במתמטיקה ומדעי המחשב מאוניברסיטת בן-גוריון בנגב.

### ראש המועצה האזורית שער הנגב

בשנת 2002 נבחר לראש המועצה אזורית שער הנגב. כיהן במסגרת תפקידו כמרכז פורום ראשי המועצות האזוריות הקיבוציות, יושב ראש ועדת הרווחה של מרכז המועצות האזוריות וחבר הוועד המנהל של מכללת ספיר. בנוסף הוא כיהן כיו"ר איגוד ערים שדרות-שער הנגב לביוב, יו"ר עמותת מתנ"ס ארנון, יו"ר הנהלת פארק תעשיות "ספירים", יו"ר מנהלת נחל שקמה ויו"ר המרכז הטיפולי השיקומי ההידרותרפי שער הנגב.

במסגרת תפקידו כראש המועצה פעל להגברת ביטחון תושבי המועצה האזורית הנמצאים תחת איום הקסאמים מרצועת עזה, ולהשלמת מיגון בתי התושבים ומוסדות החינוך.

בשנת 2009 זכה באות "אביר איכות השלטון" של התנועה לאיכות השלטון, בקטגוריית ה"חוסן הלאומי". נימוקי הוועדה לפרס: "בהוקרה על תרומה יוצאת דופן לחוסנה של החברה בישראל, בתנופת פיתוח ואכלוס - תחת אש ובזמן רגיעה. אלון שוסטר ראוי לשמש דוגמה ומופת למעשה חלוצי איכותי המשלב עמידה בקו העימות עם יצירה".

בינואר 2012 זכה בפרס השר למצוינות סביבתית לשנת 2011. מנימוקי חבר השופטים לבחירתו: "על בסיס פעילותו הנרחבת בתחום הסביבתי באזורו, כגון שיקום נחל שיקמה, הפסקת הזרמת שפכים באזור התעשייה של שדרות וקידום החינוך הסביבתי בכל יישובי המועצה. פעילותו הסביבתית של אלון שוסטר לוותה בלקיחת משימות רבות החורגות מתפקידו כראש מועצה, כגון: יו"ר מנהלת נחל שיקמה, יו"ר איגוד ערים שדרות- שער הנגב לביוב ועוד". כמו כן, ציינה הוועדה את האתגרים הביטחוניים איתם מתמודד אלון כראש המועצה השוכנת באזור הנתון תחת איום הטרור. בנוסף, "קורות חייו העשירים של אלון שוסטר מעידים על רקורד נרחב של מצוינות בתחום העשייה הציבורית".

בשנת 2013 זכה באות החברה להגנת הטבע לשנה זו על פעילות משמעותית לשמירת השטחים הפתוחים במועצה האזורית שער הנגב.

עמד בראש המועצה האזורית במהלך מבצע צוק איתן, שבו ספגו יישובי המועצה ירי אינטנסיבי מרצועת עזה. לקראת הבחירות לכנסת העשרים ב-2015 הוצב במקום ה-106 הסמלי ברשימת המחנה הציוני מטעם מפלגת העבודה הישראלית.

### כחבר הכנסת

לאחר פרישתו הצטרף למפלגת חוסן לישראל בראשות בני גנץ, שהשתלבה לבסוף ברשימת כחול לבן ביחד עם מפלגות יש עתיד בראשות יאיר לפיד ותל"ם בראשות משה יעלון. ברשימה הוצב במקום ה-27 ונבחר לכהן בכנסת העשרים ואחת לאחר שהרשימה קיבלה 35 מנדטים.

עם פיזור הכנסת העשרים ואחת, הוצב שוסטר בראש מטה ההתיישבות והחקלאות של מפלגת כחול לבן, ובתום מערכת הבחירות השנייה בשנת 2019 נבחר לכהן גם כחבר הכנסת בכנסת העשרים ושתיים והעשרים ושלוש. עם אישור "החוק הנורווגי" התפטר מהכנסת ה-23, וכהונתו בה נפסקה ב-19 ביוני 2020.

לקראת מערכת הבחירות לכנסת העשרים וארבע הוצב שוסטר במקום ה-6 ברשימת כחול לבן לכנסת, ונבחר לכנסת לאחר שהרשימה זכתה בשמונה מנדטים.

לקראת מערכת הבחירות לכנסת העשרים וחמש הוצב שוסטר במקום ה-12 ברשימת המחנה הממלכתי לכנסת, ונבחר שוב לכנסת לאחר שהרשימה זכתה ב-12 מנדטים.

### שר החקלאות ופיתוח הכפר

ב-17 במאי 2020 מונה במסגרת ממשלת ישראל השלושים וחמש לשר החקלאות ופיתוח הכפר. למחרת, בטקס חילופי השרים במשרד החקלאות, הצהיר שוסטר כי יש לייצר מצב בו "מגדלים את האוכל בארץ ומייבאים רק במקרי מחסור". עם כניסתו לתפקיד, מינה את נחום איצקוביץ' לכהן כמנכ"ל משרד החקלאות.

ב-21 במאי פנה לשר האוצר ישראל כ"ץ, בבקשה לדון מחדש בפטור המכס על חמאה, אשר יהיה בתוקף עד סוף שנת 2020. כמו כן, כתב שוסטר במכתב שהוא חולק על עמדת מנכ"ל משרד החקלאות לשעבר, שלמה בן אליהו, שכאשר יש התנגשות בין טובת הצרכנים לטובת החקלאים טובת הצרכנים עדיפה. לבסוף בחר כ"ץ שלא להיענות לבקשה והודיע כי יאפשר את המשך הפטור.

ביוני 2020 אישר את תוספת הקצאת המים לחקלאות, התוספות להקצאת המים הגיעו בתגובה למשבר הכלכלי שבא עם פרוץ מגפת הקורונה ועל פי ההחלטה תגדל כמות המים המותרת לשימוש בחקלאות בכ-70 מיליון מ"ק. כחודשיים מאוחר יותר פורסם כי משרד החקלאות ופיתוח הכפר מתכוון לפעול לביטול כלובי הסוללה בענף הלול על מנת לעבור לשימוש בלולי מעוף או חופש הנחשבים הומניים יותר, מהלך שהובילו במשותף שוסטר ויו"ר ועדת הפנים והגנת הסביבה דאז מיקי חיימוביץ.

בנובמבר 2020 השתתפו שוסטר והשר לענייני ירושלים ומורשת רפי פרץ בטקס הנחת אבן פינה לרפת חדשה שמוקמה בזוג יישובים שהוקמו בשביל מפוני גוש קטיף, המושב "נווה" והמושב "בני נצרים".

ב-9 במרץ 2021, במהלך פאנל בחירות, התבטא כי יש לשקול הגבלת ילודה בישראל עקב צפיפות האוכלוסין הצפויה במדינת ישראל.

ב-7 באוקטובר 2023, במהלך מתקפת הפתע על ישראל על קיבוץ מפלסים הצטרף לצוות החמ"ל במהלך קרב מפלסים. בנו יובל השתתף בקרב ולאחר סיומו המשיך להילחם בישובים נוספים בעוטף.

### חיים אישיים

שוסטר אוהד את קבוצת הפועל תל אביב וחבר עמותת האוהדים שלה. חבר עמותת ארגון יוצאי מרכז אירופה הפועלת למענם של יוצאי ארצות מרכז אירופה.

נשוי לאליזבט (ליזי) גיני-שוסטר, ואב לשלושה בנים ובת. מתגורר במפלסים.

לקריאה נוספת
------------

* נעמה צפרוני ובמבי שלג, "הצוּמוּד של אלון שוסטר", **ארץ אחרת** 42, נובמבר-דצמבר 2007, עמ' 34–37

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **אלון שוסטר** |
| ויקישיתוף תמונות ומדיה בוויקישיתוף: **אלון שוסטר** |

* אתר האינטרנט הרשמי של אלון שוסטר
* 

* אלון שוסטר, באתר הכנסת

* אלון שוסטר, באתר כנסת פתוחה
* אלון שוסטר, באתר ערוץ הכנסת
* נחמן גלבוע, שהכל נהיה בדברו: אלון שוסטר רוצה 40 מנדטים לכחול-לבן, באתר mynet‏ קיבוץ, 18 במרץ 2019(הקישור אינו פעיל, 14.6.2020)
* אתר למנויים בלבד  נווית זומר, איש הכפר, באתר "ידיעות אחרונות", 4 ביוני 2020
* נווית זומר, שר החקלאות: "לא בנינו את ישראל כדי להתחרות במילקי מברלין", באתר ynet, 6 ביוני 2020
* אתר למנויים בלבד מירב ארלוזורוב, אלון שוסטר הוא שר חקלאות רציני, מנוסה ומלא כוונות טובות — אבל מאכזב, באתר TheMarker‏, 30 בנובמבר 2020

הערות שוליים
------------

1. ↑  משלחת קק"ל צרפת ביקרה בעוטף עזה, אתר קק"ל, ‏ אוגוסט 14, 2018: "מאז שנבחר לתפקידו בשנת 2002 מהווה אלון שוסטר, קצין צנחנים ואיש חינוך בעברו, את הכוח המניע בפיתוח האזור".
2. ↑  מתן צורי, כמה הבהרות ותיקונים על הקשר המשולש גנץ-יעלון-שוסטר, טוויטר, ‏ 14 בפברואר 2019.
3. 1 2   אלון שוסטר, באתר הכנסת
4. ↑  אפרת טרבלסי, אלון שוסטר קיבל אות אביר איכות השלטון, 9 בספטמבר 2009, אתר "שדרותנט"(הקישור אינו פעיל, 14.6.2020)
5. ↑  נימוקי ועדת אות אביר איכות השלטון, באתר התנועה לאיכות השלטון(הקישור אינו פעיל, 14.6.2020)
6. ↑  אלון שוסטר זוכה פרס השר להגנת הסביבה לשנת 2011
7. ↑  כנס ירושלים לסביבה וטבע 2013 - מגיע להם, אתר החברה להגנת הטבע
8. ↑  מעריב אונליין, ‏כחול לבן: הרשימה המלאה של המפלגה בדרך לבחירות 2021, באתר מעריב אונליין, 3 בפברואר 2021
9. ↑  שר החקלאות שוסטר בטקס חילופי שרי החקלאות, חשבון גלי צה"ל בטוויטר, 18 במאי 2020
10. ↑  אתר למנויים בלבד חגי עמית, יוחזר המכס על יבוא חמאה? הצעד הראשון של שר החקלאות החדש, אלון שוסטר, באתר TheMarker‏, 21 במאי 2020(הקישור אינו פעיל, 14.6.2020)
11. ↑  נורית קדוש ועמרי מילמן, ישראל כץ נגד אלון שוסטר: יאפשר המשך יבוא חמאה בפטור ממכס, באתר כלכליסט, 21 במאי 2020
12. ↑  שני אשכנזי, ‏שר החקלאות: "פועל להעביר את כל ענף הלול ללולי מעוף וחופש", באתר גלובס, 20 באוגוסט 2020
13. ↑  שר החקלאות שוסטר ושר ירושלים פרץ השתתפו בהנחת אבן פינה לרפת חדשה בנווה ובני נצרים. "להפריח את המדבר לאחר השבר לפני 15 שנה". באתר ערוץ 7, 4 בנובמבר 2020
14. ↑  אריה זמיר‏, "השלכות דרמטיות": השר קרא לבחון הגבלת ילודה, הרב הגיב, באתר וואלה!‏, 10 במרץ 2021
15. ↑  "שעת מלחמה", שלמה רז, להציל את מפלסים- אלון ויובל שוסטר, 4 במרץ 2024

| שרי החקלאות ופיתוח הכפר בממשלות ישראל |
| --- |
| 

|  |  |
| --- | --- |
| אהרן ציזלינג • דב יוסף • פנחס לבון • לוי אשכול • פרץ נפתלי • קדיש לוז • משה דיין • חיים גבתי • אהרן אוזן • אריאל שרון • שמחה ארליך • מנחם בגין • פסח גרופר • אריה נחמקין • אברהם כ"ץ-עוז • יצחק שמיר • רפאל איתן • יצחק שמיר • יעקב צור • אהוד ברק • חיים אורון • אהוד ברק • שלום שמחון • ציפי לבני • ישראל כ"ץ • זאב בוים • שלום שמחון • אורית נוקד • יאיר שמיר • אורי אריאל • צחי הנגבי • אלון שוסטר • עודד פורר • אבי דיכטר |  |

 |

 

| סגני שרי הביטחון בממשלות ישראל |
| --- |
| 

|  |  |
| --- | --- |
| שמעון פרס • צבי דינשטיין • מרדכי צפורי • מיכאל דקל • עובדיה עלי • מרדכי גור • אורי אור • סילבן שלום • אפרים סנה • דליה רבין • ויצמן שירי • זאב בוים • אפרים סנה • מתן וילנאי • דני דנון • אלי בן-דהן • אבי דיכטר • אלון שוסטר | ישראל |

 |

| חברי הכנסת המכהנים בכנסת העשרים וחמש |
| --- |
| (חברי הכנסת ששמותיהם מודגשים מכהנים גם כשרים או כסגני שרים בממשלת ישראל השלושים ושבע) |
| סיעות הקואליציה של ממשלת ישראל השלושים ושבע (76 חברי הכנסת) |
| הליכוד (32) | **נתניהו** • **לוין** • **גלנט** • אוחנה • **ברקת** • **דיכטר** • **ישראל כ"ץ** • **קרעי** • דנון • ביטן • אדלשטיין • רביבו • דיסטל-אטבריאן • ואטורי • דנינו • גוטליב • מילביצקי • ביסמוט • סעדה • דלל • **גמליאל** • אופיר כץ • **גולן** • אילוז • קלנר • עטייה • הלוי • מלקו • שקלים • שטרית • פסל • גואטה |
| ש"ס (11) | דרעי • **מלכיאלי** • **ארבל** • אזולאי • **אבוטבול** • **בוסו** • טייב • בצלאל • מישרקי • מלול • מושיאשוילי |
| המחנה הממלכתי (8) | **גנץ** • **איזנקוט** • תמנו • **טרופר** • מיכאל ביטון • כהנא • פרקש-הכהן • שוסטר |
| הציונות הדתית (7) | **סופר** • **סטרוק** • רוטמן • וולדיגר • טל • סולומון • סוכות |
| יהדות התורה (7) | גפני • **טסלר** • אשר • אייכלר • פינדרוס • רוט • ברוכי |
| עוצמה יהודית (6) | **בן גביר** • **וסרלאוף** • אלמוג כהן • פוגל • סון הר-מלך • קרויזר |
| הימין הממלכתי (4) | **סער** • **שאשא-ביטון** • אלקין • השכל |
| נעם (1) | **מעוז** |
| סיעות האופוזיציה (44 חברי הכנסת) |
| יש עתיד (24) | לפיד • מאיר כהן • אלהרר • מירב כהן • שטרן • מיקי לוי • בן ארי • בן ברק • סגלוביץ • טופורובסקי • שיר • רול • להב-הרצנו • בליאק • רון כץ • צרפתי הרכבי • מזרסקי • סאקס פרידמן • דבורה ביטון • טור-פז • דוידסון • שירי • מירון • ירון לוי |
| ישראל ביתנו (6) | ליברמן • פורר • סובה • ניר • מלינובסקי • עמאר |
| רע"מ (5) | עבאס • טאהא • אל-הואשלה • ח'טיב-יאסין • חוג'יראת |
| חד"ש-תע"ל (5) | עודה • טיבי • תומא סלימאן • כסיף • עטאונה |
| העבודה (4) | מיכאלי • לזימי • קריב • רייטן |